### Beslutning

Godkendt.

### Sagsfremstilling

## Resume og sagens baggrund

Plan, Byg og Miljø orienterer årligt Teknik- og Miljøudvalget om arbejdet med miljøtilsyn og miljøgodkendelser af landbrug og virksomheder. Orienteringen sker i forbindelse med den årlige indberetning til Miljøstyrelsen. Indberetningen viser bl.a. hvor mange tilsyn og godkendelser, der er gennemført i 2021.

## Indstillinger

Plan-, Byg- og Miljøchefen indstiller, at tilsynsberetningen tages til efterretning.

## Behandling

Teknik- og Miljøudvalget.

## Sagsfremstilling

Plan, Byg og Miljø har fokus på en konstruktiv dialog med landmænd, virksomheder og konsulenter i arbejdet med tilsyn og godkendelser. Dette gælder dels, når landbrug og virksomheder ønsker at etablere, ændre og udvide produktionen eller indhente øvrige tilladelser, dels i håndhævelse af miljøforhold ved miljøtilsyn.

Udover tilsyn og godkendelser udfører administrationen miljøarbejde i form af sagsbehandling af klagesager (klage over røg, støj, lugt, fluer m.v.), spildevandstilladelser, anmeldelse af jordflytninger og olietanke samt sagsbehandling af diverse forespørgsler og egenkontrol fra landbrug og virksomheder.

Som de foregående år har Plan, Byg og Miljø i 2021 haft fokus på at prioritere tilsyn og godkendelser af landbrug og virksomheder med henblik på at opfylde de service- og tilsynsmål, der er fastsat af KL og Miljøstyrelsen.

*Miljøtilsyn 2021*

Frekvensen for miljøtilsyn på landbrug og virksomheder er fastsat i bekendtgørelsen om miljøtilsyn. Derudover fastsætter bekendtgørelsen et mål for, hvor mange virksomheder der minimum skal have et fysisk tilsyn hvert år.

|  |  |  |
| --- | --- | --- |
| **Virksomhedstype** | **Frekvens for basistilsyn\*** | **Årligt tilsynsmål** |
| **Kategori 1**  Landbrug og virksomheder med miljøgodkendelse | Hvert landbrug og virksomhed skal mindst have tilsyn hvert 3. år | Fysisk tilsyn med mindst 40% af alle landbrug og virksomheder i kategori 1 hvert år. |
| **Kategori 2**  Autoværksteder  Bilag 1-virksomheder (øvrige tilsynspligtige virksomheder)  Øvrige husdyrbrug over 3 dyreenheder | Hvert landbrug og virksomhed skal mindst have tilsyn hvert 6. år. | Fysisk tilsyn med mindst 25% af alle landbrug og virksomheder i kategori 2 hvert år. |

\*Basistilsyn: Miljøtilsyn, hvor alle miljøforhold bliver gennemgået.

Plan, Byg og Miljø planlægger årligt at tilrettelægge antallet af tilsyn på landbrug og virksomheder, så tilsynsmålenes minimumsfrekvenser bliver efterlevet.

Kalundborg Kommune overholder i 2021 tilsynsbekendtgørelsens minimumsfrekvenser for basistilsyn. I alt har Plan, Byg og Miljø foretaget fysisk tilsyn på 127 landbrug og virksomheder, svarende til henholdsvis 44% og 25% af landbrug og virksomheder i kategori 1 og 2. Kalundborg Kommune overholder derfor også det årlige tilsynsmål.

En del af tilsynene er gennemført som digitale tilsyn i overensstemmelse med dispensation fra Miljøministeren, som på grund af COVID 19-siuationen i perioden 1. januar -31. juli 2021 meddelte kommunerne dispensation til at erstatte fysiske tilsyn med digitale tilsyn. Et digitalt tilsyn omfatter et tilsyn baseret på mundtlig dialog, hvori der indgår video- og/eller fotomateriale.

Se Kalundborg Kommunes tilsynsindberetning 2021 til Miljøstyrelsen i bilag 1.

*Miljøgodkendelser og – tilladelser i 2021*

Plan, Byg og Miljø har i 2021 meddelt 2 afgørelser om miljøgodkendelser til virksomheder samt 9 afgørelser om miljøgodkendelser og tilladelser til landbrug. Servicemål for miljøgodkendelser til virksomheder og landbrug er overholdt.

*Tilsynskampagne i 2021*

Udover de lovpligtige fysiske miljøtilsyn er det en del af kommunens tilsynsarbejde, at der årligt gennemføres miljøtilsynskampagner.

Grundet Martin Poulsen 19-situationen meddelte Miljøministeren dispensation til, at kommunerne ikke skulle gennemføre tilsynskampagner på landbrug og virksomheder i 2021. Administrationen har fulgt dispensationen og har således ikke gennemført tilsynskampagner på landbrug og virksomheder i 2021, men har i stedet koncentreret sig om at servicere erhvervene i kommunen på grund af øget aktivitet i erhvervslivet.

*Fokus for arbejdet med godkendelser og tilsyn i 2022*

*Servicemål*

Miljøstyrelsen har fastlagt servicemål – både for antal miljøtilsyn og for sagsbehandlingstiderne på ansøgninger om miljøgodkendelse m.v. Plan, Byg og Miljø prioriterer løbende at opfylde de fastsatte tilsynsmål samt at behandle godkendelser/tilladelser til nye landbrug og virksomheder samt ændringer af eksisterende. Denne prioritering fortsætter i 2022 og kan have betydning for prioriteringen af øvrige tilladelser, henvendelser, klager m.v.

*Tilsynskampagner*

I 2022 planlægger Plan, Byg og Miljø på virksomhedsområdet at gennemføre en informationskampagne om nye miljøkrav for mellemstore fyringsanlæg. På landbrugsområdet er årets tema en informationskampagne om overdækningskrav af møddinger på mindre husdyrbrug.

## Økonomiske konsekvenser

Der er ingen økonomiske konsekvenser.